Tην αναστολή όλων των πτήσεων από κάθε ελληνικό αεροδρόμιο από σήμερα Δευτέρα, έως και τις 23 Μαρτίου, από και προς τη Βόρεια Ιταλία αποφάσισε η ελληνική Υπηρεσία Πολιτικής Αεροπορίας (ΥΠΑ) λόγω του κορωνοϊού.

Σύμφωνα με σχετική ανακοίνωση η οποία εκδόθηκε το απόγευμα της Δευτέρας (9/3), η ΥΠΑ δίνοντας προτεραιότητα στην ασφάλεια των επιβατών και των πτήσεων και εναρμονισμένη με τις οδηγίες του Υπουργείου Υγείας και του ΕΟΔΥ, ανακοινώνει ως μέτρο πρόληψης κατά του κορωνοϊού την προσωρινή αναστολή όλων των πτήσεων από και προς την Βόρεια Ιταλία.

Η σχετική NOTAM ισχύει από σήμερα 9 Μαρτίου 2020 έως τις 23 Μαρτίου 2020 και αφορά όλα τα αεροδρόμια της Βόρειας Ιταλίας και συγκεκριμένα τις περιοχές Εμίλια Ρομάνα, Πεδεμόντιο, Λομβαρδία και Βένετο που έχουν πληγεί περισσότερο από τη νόσο.

Επισημαίνεται ότι η αναστολή πτήσεων ισχύει για όλα τα αεροδρόμια της Ελλάδας και όλες τις αεροπορικές εταιρείες.

Πηγή: skai.gr